ИНФОРМАЦИЯ ЗА ПРЕЦЕНЯВАНЕ

НА НЕОБХОДИМОСТТА ОТ ИЗВЪРШВАНЕ НА

ОВОС ЗА ИНВЕСТИЦИОННО ПРЕДЛОЖЕНИЕ ЗА

„Доставка, монтаж и въвеждане в експлоатация на оборудване в българските морски пристанища за обществен транспорт с национално значение – Варна и Бургас”

(съгласно Приложение № 2

на Наредбата за условията и реда за извършване на ОВОС)



**по Договор № ДЕП-27/26.10.2018 г. с предмет**

**„ОСИГУРЯВАНЕ НА КОНСУЛТАНТСКИ УСЛУГИ**

**НА СТРАТЕГИЧЕСКИ СЪВЕТНИК”**

**по проект №BG16M1OP001-4.001-0005 „Техническа помощ за подготовката**

**и реализацията на проект „Доставка, монтаж и въвеждане в експлоатация**

**на пристанищни приемни съоръжения (ППС) в българските пристанища**

**за обществен транспорт с национално значение“, съфинансиран от**

**Европейския съюз чрез Европейските структурни и инвестиционни фондове**

СЪДЪРЖАНИЕ

[I. ВЪВЕДЕНИЕ 5](#_Toc34391081)

[II. ИНФОРМАЦИЯ ЗА КОНТАКТ С ВЪЗЛОЖИТЕЛЯ 5](#_Toc34391082)

[1. Име, постоянен адрес, търговско наименование и седалище 5](#_Toc34391083)

[III. РЕЗЮМЕ НА ИНВЕСТИЦИОННОТО ПРЕДЛОЖЕНИЕ 5](#_Toc34391084)

[1. Характеристика на инвестиционното предложение 5](#_Toc34391085)

[2. Местоположение на площадката, включително необходима площ за временни дейности по време на строителството. 11](#_Toc34391086)

[3. Описание на основните процеси (по проспектни данни), капацитет, включително на съоръженията, в които се очаква да са налични опасни вещества от приложение № 3 към ЗООС. 11](#_Toc34391087)

[3.1. Пристанище за обществен транспорт с национално значение Варна – Морска гара Варна 11](#_Toc34391088)

[3.2. Пристанище за обществен транспорт с национално значение Бургас – Морска гара Бургас 15](#_Toc34391089)

[4. Схема на нова или промяна на съществуваща пътна инфраструктура. 17](#_Toc34391090)

[5. Програма за дейностите, включително за строителство, експлоатация и фазите на закриване, възстановяване и последващо използване. 17](#_Toc34391091)

[6. Предлагани методи за строителство. 17](#_Toc34391092)

[7. Доказване на необходимостта от инвестиционното предложение 18](#_Toc34391093)

[8. План, карти и снимки, показващи границите на инвестиционното предложение, даващи информация за физическите, природните и антропогенните характеристики, както и за разположените в близост елементи от Националната екологична мрежа и най-близко разположените обекти, подлежащи на здравна защита, и отстоянията до тях. 18](#_Toc34391094)

[9. Съществуващо земеползване по границите на площадката или трасето на инвестиционното предложение. 18](#_Toc34391095)

[10. Чувствителни територии, в т.ч. чувствителни зони, уязвими зони, защитени зони, санитарно-охранителни зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди и др.; Национална екологична мрежа. 19](#_Toc34391096)

[11. Други дейности, свързани с инвестиционното предложение (например добив на строителни материали, нов водопровод, добив или пренасяне на енергия, жилищно строителство). 19](#_Toc34391097)

[12. Необходимост от други разрешителни, свързани с инвестиционното предложение. 19](#_Toc34391098)

[IV. МЕСТОПОЛОЖЕНИЕ НА ИНВЕСТИЦИОННОТО ПРЕДЛОЖЕНИЕ, КОЕТО МОЖЕ ДА ОКАЖЕ ОТРИЦАТЕЛНО ВЪЗДЕЙСТВИЕ ВЪРХУ НЕСТАБИЛНИТЕ ЕКОЛОГИЧНИ ХАРАКТЕРИСТИКИ НА ГЕОГРАФСКИТЕ РАЙОНИ, ПОРАДИ КОЕТО ТЕЗИ ХАРАКТЕРИСТИКИ ТРЯБВА ДА СЕ ВЗЕМАТ ПОД ВНИМАНИЕ, И ПО-КОНКРЕТНО: 19](#_Toc34391099)

[1. съществуващо и одобрено земеползване 20](#_Toc34391100)

[2. мочурища, крайречни области, речни устия 20](#_Toc34391101)

[3. крайбрежни зони и морска околна среда 20](#_Toc34391102)

[4. планински и горски райони 20](#_Toc34391103)

[5. защитени със закон територии 20](#_Toc34391104)

[6. засегнати елементи от Националната екологична мрежа 20](#_Toc34391105)

[7. ландшафт и обекти с историческа, културна или археологическа стойност 20](#_Toc34391106)

[8. територии и/или зони и обекти със специфичен санитарен статут или подлежащи на здравна защита 21](#_Toc34391107)

[V. ТИП И ХАРАКТЕРИСТИКИ НА ПОТЕНЦИАЛНОТО ВЪЗДЕЙСТВИЕ ВЪРХУ ОКОЛНАТА СРЕДА, КАТО СЕ ВЗЕМАТ ПРЕДВИД ВЕРОЯТНИТЕ ЗНАЧИТЕЛНИ ПОСЛЕДИЦИ ЗА ОКОЛНАТА СРЕДА ВСЛЕДСТВИЕ НА РЕАЛИЗАЦИЯТА НА ИНВЕСТИЦИОННОТО ПРЕДЛОЖЕНИЕ 21](#_Toc34391108)

[1. Въздействие върху населението и човешкото здраве, материалните активи, културното наследство, въздуха, водата, почвата, земните недра, ландшафта, климата, биологичното разнообразие и неговите елементи и защитените територии. 21](#_Toc34391109)

[1.1. Въздействие върху населението и човешкото здраве 21](#_Toc34391110)

[1.1.1. Генериране на шум от ИП 22](#_Toc34391111)

[1.1.1.1. Пристанище за обществен транспорт с национално значение Варна – Морска гара Варна 22](#_Toc34391112)

[1.1.1.2. Пристанище за обществен транспорт с национално значение Бургас – Морска гара Бургас 22](#_Toc34391113)

[1.1.2. Оценка на здравния риск 23](#_Toc34391114)

[1.2. Въздействие върху материалните активи и културното наследство 24](#_Toc34391115)

[1.3. Въздействие върху въздуха и климата 24](#_Toc34391116)

[1.3.1. Пристанище за обществен транспорт с национално значение Варна – Морска гара Варна 24](#_Toc34391117)

[1.3.2. Пристанище за обществен транспорт с национално значение Бургас – Морска гара Бургас 26](#_Toc34391118)

[1.4. Въздействие върху водите 28](#_Toc34391119)

[1.4.1. Пристанище за обществен транспорт с национално значение Варна – Морска гара Варна 28](#_Toc34391120)

[1.4.2. Пристанище за обществен транспорт с национално значение Бургас – Морска гара Бургас 31](#_Toc34391121)

[1.5. Въздействие върху почвата, земните недра и ландшафта 33](#_Toc34391122)

[1.5.1. Пристанище за обществен транспорт с национално значение Варна – Морска гара Варна 33](#_Toc34391123)

[1.5.2. Пристанище за обществен транспорт с национално значение Бургас – Морска гара Бургас 33](#_Toc34391124)

[1.6. Въздействие върху биологичното разнообразие и неговите елементи, и защитените територии 34](#_Toc34391125)

[1.6.1. Пристанище за обществен транспорт с национално значение Варна – Морска гара Варна 35](#_Toc34391126)

[1.6.2. Пристанище за обществен транспорт с национално значение Бургас – Морска гара Бургас 36](#_Toc34391127)

[2. Въздействие върху елементи от Националната екологична мрежа, включително на разположените в близост до инвестиционното предложение. 37](#_Toc34391128)

[3. Очакваните последици, произтичащи от уязвимостта на инвестиционното предложение от риск от големи аварии и/или бедствия. 38](#_Toc34391129)

[3.1. Пристанище за обществен транспорт с национално значение Варна – Морска гара Варна 38](#_Toc34391130)

[3.2. Пристанище за обществен транспорт с национално значение Бургас – Морска гара Бургас 39](#_Toc34391131)

[4. Вид и естество на въздействието (пряко, непряко, вторично, кумулативно, краткотрайно, средно- и дълготрайно, постоянно и временно, положително и отрицателно). 40](#_Toc34391132)

[5. Степен и пространствен обхват на въздействието - географски район; засегнато население; населени места (наименование, вид - град, село, курортно селище, брой на населението, което е вероятно да бъде засегнато, и др.). 41](#_Toc34391133)

[6. Вероятност, интензивност, комплексност на въздействието. 42](#_Toc34391134)

[7. Очакваното настъпване, продължителността, честотата и обратимостта на въздействието. 42](#_Toc34391135)

[8. Комбинирането с въздействия на други съществуващи и/или одобрени инвестиционни предложения. 42](#_Toc34391136)

[9. Възможността за ефективно намаляване на въздействията. 42](#_Toc34391137)

[10. Трансграничен характер на въздействието. 42](#_Toc34391138)

[11. Мерки, които е необходимо да се включат в инвестиционното предложение, свързани с избягване, предотвратяване, намаляване или компенсиране на предполагаемите значителни отрицателни въздействия върху околната среда и човешкото здраве. 42](#_Toc34391139)

[12. Обобщения и заключения от анализа на потенциалните въздействия от предлаганите дейности върху околната среда и човешкото здраве. 44](#_Toc34391140)

[12.1. Пристанище за обществен транспорт с национално значение Варна – Морска гара Варна 44](#_Toc34391141)

[12.2. Пристанище за обществен транспорт с национално значение Бургас – Морска гара Бургас 45](#_Toc34391142)

[VI. ОБЩЕСТВЕН ИНТЕРЕС КЪМ ИНВЕСТИЦИОННОТО ПРЕДЛОЖЕНИЕ. 45](#_Toc34391143)

[Приложения 45](#_Toc34391144)

[1. Приложение № 1 Класификация на отпадъците съгласно Препоръките на Дунавската комисия и съгласно Наредба № 2/ 2014г. за класификация на отпадъците 45](#_Toc34391145)

1. ВЪВЕДЕНИЕ

Настоящият документ е изготвен в изпълнение на договор № ДЕП-27/26.10.2018 г. с предмет „Осигуряване на консултантски услуги на Стратегически съветник“ по проект № BG16M1OP001-4.001-0005 „Техническа помощ за подготовката и реализацията на проект „Доставка, монтажи въвеждане в експлоатация на пристанищни приемни съоръжения (ППС) в българските пристанища за обществен транспорт с национално значение“ и по-конкретно в рамките на Дейност 4 „Мониторинг и контрол при изпълнение на инвестиционния проект в процеса на доставката и инсталацията на оборудването, в процеса на внедряване на интегрирана информационна платформа (ИИП), организиране на целево обучение, срещи и семинари“, Под-дейност 4.1 „Мониторинг и контрол в процеса на доставката и инсталацията на оборудването за ППС и СПРЕАЗ“, Задача 4.1.4 „Консултиране и подкрепа на възложителя при изготвяне на необходимата документация за провеждане на процедурата по ОВОС“. Информацията е разработена в съответствие с Техническата спецификация – Приложение № 1 към договора и Техническото предложение на Изпълнителя – Приложение № 2 към договора.

Необходимостта от провеждане на процедура за преценяване на необходимостта от извършване на ОВОС за инвестиционно предложение за „Доставка, монтаж и въвеждане в експлоатация на оборудване в българските морски пристанища за обществен транспорт с национално значение – Варна и Бургас” е идентифицирана на база писмо от Министъра на околната сред и водите с Изх. № ОВОС-3/17.02.2020 г., получено в ДППИ с Вх. № 11-30-3-1/19.02.2020 г.

1. ИНФОРМАЦИЯ ЗА КОНТАКТ С ВЪЗЛОЖИТЕЛЯ

## Име, постоянен адрес, търговско наименование и седалище

**Име:** Държавно предприятие „Пристанищна инфраструктура“(ДППИ)

**Седалище и пълен пощенски адрес:** гр. София 1574, бул. „Шипченски проход“ № 69, ет. 0, 1 и 4

**Тел.:** 02/807 99 99; **Факс:** 02/807 99 66; **Ел. поща:** office@bgports.bg

**Лице за контакти:** Александър Александров, Заместник Генерален Директор

Тел.: +359 2 807 99 90, Факс: +359 2 807 99 66, Моб.: +359 878 43 63 61, E-mail: [a.alexandrov@bgports.bg](mailto:a.alexandrov@bgports.bg)

1. РЕЗЮМЕ НА ИНВЕСТИЦИОННОТО ПРЕДЛОЖЕНИЕ

## Характеристика на инвестиционното предложение

Инвестиционното предложение (ИП) предвижда обособяване на площадка за разделно събиране на отпадъци – събирателен пункт, доставка и разполагане на **пристанищни приемни съоръжения** (ППС) за отпадъци, **съоръжения за превенция и реагиране при аварийни замърсявания** (СПРЕАЗ) и обновяване на **интегрираната информационна платформа** (ИИП) на територията на морските пристанища за обществен транспорт с национално значение **Варна и Бургас.**

Възложителят, Държавно предприятие „Пристанищна инфраструктура“ е бенефициент по Проект № BG16M1OP001-4.001-0005 „*Техническа помощ за подготовката и реализацията на проект „Доставка, монтаж и въвеждане в експлоатация на пристанищни приемни съоръжения (ППС) в българските пристанища за обществен транспорт с национално значение*“, финансиран по **Оперативна програма „Транспорт и транспортна инфраструктура“ 2014-2020 г.**

Във връзка с подобряване на работата на пристанищата за обществен транспорт с национално значение (на река и море) е направена цялостна оценка на необходимостта от последващо внедряване и развитие на ИИП, която да обединява и представя в подходящ вид резултатите, информационните потоци и данните от внедрените информационни системи, свързани с изпълнението на функциите на ДППИ. ИИП се състои от два основни компонента:

• два изчислителни центъра (основен и резервен), които ще осигуряват работата на софтуерните системи на ИИП и

• мониторингови станции, които ще наблюдават определени параметри на околната среда и ще предават информацията на изчислителните центрове за последваща обработка.

Основният изчислителен център ще бъде разположен в съществуващия дейтацентър в гр. Варна. Резервният изчислителен център ще бъде разположен в съществуващия дейтацентър в гр. Бургас.

За „море“ има съществуваща и напълно изградена комуникационна инфраструктура, която свързва полевото оборудване (мониторинговите станции - датчици, камери и т.н.) със съответния дейтацентър. Връзката на дейтацентровете с полевото оборудване се осъществява по налични наземни линии и радиорелейни трасета, като не се предвижда изграждането на нови такива. Не се планират нови мониторингови станции.

**а) размер, засегната площ, параметри, мащабност, обем, производителност, обхват, оформление на инвестиционното предложение в неговата цялост;**

**а.а)** **Пристанище за обществен транспорт с национално значение Варна - Морска гара Варна**

Морска гара Варна се намира в гр. Варна, в непосредствена близост до входа на пристанище терминал – Варна-изток. Пристанището от изток се защитава от вълнолом, от вътрешната страна на който е разположена Морската гара.

Морска гара Варна обслужва както товарни кораби, така и круизни и линейни пасажерски кораби. Разполага с 2 кейови места за круизни кораби и малко яхтено пристанище, стопанисвано от пристанищния яхтклуб „Порт Варна“. Яхтеното пристанище предлага услуги на малки съдове и е домакин и организатор на местни регати.

На територията на Морска гара Варна се намират ресторант, безмитен магазин, магазин за яхтено оборудване и др.



**Фигура № а.а -1.** Морска гара Варна

**Ще се обособят две площадки за разделно събиране на отпадъци:**

Едната площадка е с площ **9 кв.м.** и координати по контура:

Т. № X Y

1 574825,781 4782449,088

2 574829,433 4782449,157

3 574829,552 4782442,886

4 574825,900 4782442,817

Другата площадка е с площ **24 кв.м** и координати:

Т. № X Y

1 574839,077 4782449,564

2 574850,670 4782449,856

3 574850,789 4782445,134

4 574839,196 4782444,841

**а.б) Пристанище за обществен транспорт с национално значение Бургас – Морска гара Бургас**

**Морска гара Бургас** се намира в пристанищния комплекс на гр. Бургас, и граничи с пристанищен терминал Бургас - Изток на север. Морската гара представлява пасажерски терминал с обособена зона за обслужване на яхти - Марина Порт Бургас.



**Фигура № а.б -1.** Морска гара Бургас

**Ще се обособи една площадка за разделно събиране на отпадъци, с площ 150 кв. м и координати по контура:**

Т. № X Y

1 539721,815 4703434,124

2 539723,250 4703408,198

3 539710,217 4703407,477

4 539708,782 4703433,403

**б) взаимовръзка и кумулиране с други съществуващи и/или одобрени инвестиционни предложения;**

Идентифицирането на необходимите ППС за Пристанища за обществен транспорт с национално значение Варна и Бургас е в изпълнение на Проект № BG16M1OP001-4.001-0005 *„Техническа помощ за подготовката и реализацията на проект „Доставка, монтаж и въвеждане в експлоатация на пристанищни приемни съоръжения в българските пристанища за обществен транспорт с национално значение“*, *финансиран по Оперативна програма „Транспорт и транспортна инфраструктура“ 2014-2020 г.*

В рамките на проекта са изготвени прединвестиционни проучвания с анализ и обосновка на настоящи и бъдещи нужди и капацитети от ППС и СПРЕАЗ в морските пристанища за обществен транспорт с национално значение – Варна и Бургас. В резултат от направените прединвестиционни проучвания са идентифицирани необходими ППС и СПРЕАЗ, които трябва да бъдат разположени и/или експлоатирани на двете морски пристанища. Направена е оценка и е определена необходимостта от последващо внедряване на съоръжения за превенция и реагиране при експлоатационни или аварийни замърсявания в закрити води и бреговата зона в района на пристанищата и приемането на отпадъците, както и оценка на необходимостта от последващо внедряване развитието на интегрирана информационна платформа, която да обединява и представя в подходящ вид резултатите, информационните потоци и данните от внедрените информационни системи, свързани с изпълнението на функциите на ДППИ.

Отчитайки спецификата на предвидените дейности и съоръжения не е налице възможност за кумулиране на въздействия с други инвестиционни предложения.

**в) използване на природни ресурси по време на строителството и експлоатацията на земните недра, почвите, водите и на биологичното разнообразие;**

ИП не е свързано с използване на природни ресурси, в т.ч. *вода*, нито по време на строителството нито по време на експлоатацията.

*Почвите, земните недра и биологичното разнообразие* няма да бъдат засегнати нито пряко нито косвено от дейността.

**г) генериране на отпадъци - видове, количества и начин на третиране, и отпадъчни води;**

Самата предлагана дейност е за оптимизиране на управлението на отпадъци от корабоплаването в Черно море и подобряване на работата на пристанищните приемни съоръжения. В **Приложение № 1** е представена класификация на отпадъците съгласно Препоръките на Дунавската комисия и съгласно *Наредба № 2/ 2014г. за класификация на отпадъците.* Количества не могат да бъдат определени, тъй като това зависи изцяло от вида на плавателния съд, както и неговото предназначение.

Всяко пристанище има „План за приемане и обработване на отпадъци“, разработен в съответствие с изискванията на *Закона за морските пространства, вътрешните водни пътища и пристанищата на Република България* (ЗМПВВППРБ) и *Наредба № 9/2013 г. за изискванията за експлоатационна годност на пристанищата и специализираните пристанищни обекти*. Тези планове са одобрени от Изпълнителна агенция „Морска администрация“.

В тези планове се съдържа информация за: броя и вида на корабите, които обикновено посещават пристанището; описание на процедурите за приемане и събиране на отпадъците, резултат от корабоплавателна дейност, и на остатъците от товари; процедури за уведомяване за установени несъответствия на пристанищните приемни съоръжения; статистически данни за видовете и количеството на предадените и обработени отпадъци - резултат от корабоплавателна дейност, и остатъци от корабни товари; лица, отговорни за прилагане на плана; описание на оборудването и начините за предварително обработване, ако се извършва такова; описание на методите за запис на действителното натоварване на пристанищните приемни съоръжения; описание на методите за запис на получените количества отпадъци, резултат от корабоплавателна дейност, и остатъци от корабни товари; описание на методите за обезвреждане на отпадъци, резултат от корабоплавателна дейност, и остатъци от корабни товари; информация за окончателното обезвреждане на отпадъци, резултат от корабоплавателна дейност, и остатъци от корабни товари.

В страната има регистър на пристанищни оператори, предлагащи морско - техническа услуга по чл. 117б от ЗМПВВППРБ - приемане и обработване на отпадъци-резултат от корабоплавателна дейност, които са лицензирани по определен ред. Удостоверенията се издават от Изпълнителна агенция "Морска администрация".

От реализацията на ИП *отпадъчни води* не се генерират.

**д) замърсяване и вредно въздействие; дискомфорт на околната среда;**

Осъществяването на дейността не е свързано с емитирането на емисии на вредни вещества в атмосферния въздух, нито с генерирането на отпадъчни води и шум в околната среда. Дейността предлага оптимизиране на събирането на отпадъци от корабоплаването в Черно море.

Предвид това не се очаква възникване на дискомфорт, както за населението, така и за биоразнообразието.

**е) риск от големи аварии и/или бедствия, които са свързани с инвестиционното предложение;**

ИП не е свързано с риск от големи аварии и бедствия.

**ж) рисковете за човешкото здраве поради неблагоприятно въздействие върху факторите на жизнената среда по смисъла на § 1, т. 12 от допълнителните разпоредби на Закона за здравето.**

Съгласно посоченото нормативно определение, факторите на жизнената среда са:

а) води, предназначени за питейно-битови нужди;

б) води, предназначени за къпане;

в) минерални води, предназначени за пиене или за използване за профилактични, лечебни или за хигиенни нужди;

г) шум и вибрации в жилищни, обществени сгради и урбанизирани територии;

д) йонизиращи лъчения в жилищните, производствените и обществените сгради;

е) нейонизиращи лъчения в жилищните, производствените, обществените сгради и урбанизираните територии;

ж) химични фактори и биологични агенти в обектите с обществено предназначение;

з) курортни ресурси;

и) въздух.

Площадките за разделно събиране на отпадъци от корабоплаването ще бъдат изградени в изцяло промишлени райони, обособени за пристанищна дейност преди много години.

В обхвата на ИП няма води, предназначени за питейно-битови нужди, но има води за къпане и на известно разстояние минерални води. Тези води няма да бъдат засегнати пряко. Косвено засягане може да има в положителна посока, в резултат от правилното управление на отпадъците от корабоплаването и остатъците от корабни товари.

Дейността не е свързана с генериране на шум и вибрации, които за имат въздействие върху населението и обектите със здравна защита.

Дейността не е източник на йонизиращи или нейонизиращи лъчения.

В близост има обекти с обществено предназначение, това е самата Морска гара. Районът е с курортен ресурси, но реализацията на ИП е изцяло с положително въздействие в това отношение.

Осъществяването на дейността не е свързано с емитирането на емисии на вредни вещества в атмосферния въздух.

Предвид това не може да се очаква възникване на риск за човешкото здраве от реализацията на ИП, даже напротив, очаква се подобряване на заобикалящата среда на Морската гара.

## Местоположение на площадката, включително необходима площ за временни дейности по време на строителството.

Местоположението на всяка от предвидените за обособяване площадки е представено по-горе. И двете морски гари са обособени преди години, като за тях са проведени изискващите се към съответния момент териториално-устройствени процедури, като предназначението на терените съответства на ползването им за пристанищни дейности.

Предвидените ППС и СПРЕАЗ са пряко свързани и представляват част от пристанищните дейности, като конкретно се отнасят до управлението на отпадъците на територията на морските гари и с реагирането при аварийни разливи в акваторията на Черно море. В тази връзка, разполагането и ползването на съоръженията, като част от пристанищните дейности, е в съответствие с предназначението на имотите, в които са обособени гарите, съответно – не се налага провеждане на процедура за промяна предназначението и начина на трайно ползване на тези имоти.

Не са необходими други площи за временни дейности по време на строителството. Имотите са държавна собственост.

## Описание на основните процеси (по проспектни данни), капацитет, включително на съоръженията, в които се очаква да са налични опасни вещества от приложение № 3 към ЗООС.

## Пристанище за обществен транспорт с национално значение Варна – Морска гара Варна

Двете предвидени площадки ще бъдат бетонирани, с навес със стоманена конструкция (колони, ригел и столици) и ламарина. Ще се оградят с оградни пана. На площадките ще бъдат разположени контейнери за разделно събиране на основните видове отпадъци, съгласно изискванията на МАРПОЛ конвенцията, както и Директива ЕС 2019/883 на Европейския парламент и на съвета от 17 април 2019 г. относно пристанищните приемни съоръжения за предаване на отпадъци от кораби. На площадката от 9 кв.м. са разположени IBC контейнери за различните видове течните отпадъци, включени в Анекс I. На площадката от 24 кв.м. са разположени контейнери за различните видове твърди отпадъци, които са включени в Анекс V. В **Приложение № 1** е представена класификация на отпадъците съгласно Препоръките на Дунавската комисия и съгласно *Наредба № 2/ 2014г. за класификация на отпадъците.*

Съхраняваните отпадъци по видове се извозват до фирми за последващо третиране, съгласно изискванията на ЗУО. Контейнерите ще бъдат етикирани с кода и наименованието на отпадъка, в съответствие с *Наредба № 2/2014 г. за класификация на отпадъците, както и категорията и вида на отпадъка*, посочени в МАРПОЛ конвенцията.

Площадките ще отговарят на посочените условия в чл.12, Глава втора, Раздел I от Наредбата за изискванията за третиране и транспортиране на отпадъци (Обн. ДВ.бр.29 от 30 Март 1999 г.). и ще са със статут на събирателен пункт. Целта е събираните отпадъци да се съхраняват по начин, който да запази възможността за оползотворяване на полезните им компоненти. На площадките ще има информационна табела за нейното предназначение, оператора, който я експлоатира и работното време.

Контейнерите за събиране на отпадъците ще са разделени на достатъчно разстояние един от друг, като опасните отпадъци ще бъдат разграничени от неопасните. В близост до площадката ще бъде осигурено наличието на адсорбент (пясък), който може да бъде използван при необходимост за задържане и ограничаване на евентуален разлив на течен отпадък.

* **ППС – комплект контейнери и стелажи -** включва различни видове контейнери спрямо отпадъците, които ще бъдат приемани, представени в следващата таблица:

**Таблица № 3.1-1.** Съдържание на комплекта контейнери и стелажи

| **№** | **Вид контейнер** | **Брой** | **Вид отпадък** | **Технически параметри** |
| --- | --- | --- | --- | --- |
| **За отпадъците по АНЕКС V** **Правила за предотвратяване замърсяването с твърди отпадъци от корабите** **от MARPOL 73/78** | | | | |
| 1 | Контейнер поцинкован | 2 | Категория А – пластмаси;  Категория С – битови отпадъци | * Вместимост 1100 л * С цял отваряем капак |
| 2 | Контейнер поцинкован | 2 | Категория С – битови отпадъци - хартия, стъкло | * Вместимост 240 л * С цял отваряем капак |
| 3 | Контейнер метален | 3 | Категория С – битови отпадъци - абсорбенти | * Вместимост 1100 л * С цял отваряем капак |
| 4 | Контейнер поцинкован | 2 | Категория H – риболовни уреди,  Категория K – остатъци от товари, безопасни за морската среда | * Вместимост 1100 л * С плосък отваряем капак |
| 5 | Контейнер за батерии | 1 | Категория F – експлоатационни отпадъци | * Вместимост 240 л * Без капак |
| 6 | Палетна клетка, оборудвана с пластмасови палети за акумулатори | 1 | Категория F – експлоатационни отпадъци | * Размери на клетката 1500х1275х1400 мм * Размери на палетите 1200х1200мм |
| 7 | Стелаж метален с антикорозионно покритие за електронни отпадъци | 1 | Категория I – отпадъци от електрическо и електронно оборудване | * 1500х500х2000 мм |
| 8 | Стелаж за хоризонтално складиране за флуоресцентни осветителни тела | 1 | Категория F – експлоатационни отпадъци | * Дължина: 2700 мм * Дължина на рамото: 500 мм * Брой колони: 3 |
| 9 | Комбиниран стелаж за съхранение на варели заедно с други по-малки опаковки | 1 | Категория Е - Прах от инсинератори Категория F – експлоатационни отпадъци | * Вместимост на варелите 200 л * Каптажна вана за евентуални разливи |
| 10 | Контейнер за карантинни отпадъци тип „Иглу“ | 1 | Категория B – хранителни отпадъци | * Вместимост 1500 л * Херметично затваряне на подвижния капак * Мобилна помпа за дезинфекция на контейнера |
| **За отпадъците по АНЕКС I Правила за предотвратяване на замърсяването с нефт от MARPOL 73/78** | | | | |
| 11 | IBC контейнери на метално- пластмасово пале | 4 | Трюмови масла от други видове корабоплаване;  Други горива, вкл. смеси;  Други отпадъци | * Вместимост 1000 л |

***Забележка:*** *Съдовете за опасни отпадъци е необходимо да са отделени на достатъчно голямо разстояние от тези, които съхраняват неопасни отпадъци. Всички съдове са плътно затворени, за да се предотврати разпиляването на отпадъците. Всеки съд е обозначен с етикет, на който е изписан вида на отпадъка с код и наименование, съгласно Наредба № 2 от 23.07.2014 г. за класификация на отпадъците (обн., ДВ, бр. 66 от 08.08.2014 г. и посл. изм.).*

*Съдовете за течните опасни отпадъци са обезпечени от обваловка или колектор за улавяне на изтекли или разсипани течности.*

Отпадъците ще бъдат предадени за последващо третиране според вида и характеристиката им, съгласно изискванията на екологичното законодателство.

* **СПРЕАЗ за нефтоводни и твърди отпадъци**:

Формулирането на възможни варианти за внедряване на СПРЕАЗ в морските пристанища е необходимо да е в съответствие с последните промени в международната и европейска нормативна рамка, както и на добрите практики от другите европейски терминали. Осигуряването на собствена система за превенция и реагиране, която да сътрудничи и с опита и средствата на частни дружества, може да бъде много по-ефективна от обезпечаването с отделно оборудване за всяко пристанище по – отделно. Единната интегрирана система, включваща съоръжения за превенция и борба с нефтени разливи, може да бъде достатъчно ефективна за противодействие при експлоатационни и аварийни замърсявания в акваториите на речните пристанища, като по този начин ще се постигне:

* + развитие и прилагане на регионално сътрудничество в аварийното планиране, предотвратяване, контрол и операции за отстраняване и борба със замърсяването, причинено от нефтени разливи;
  + създаване на необходимите мерки за ограничаване разпространението и минимизирането на вредите, причинени от нефт и други замърсители.

Съоръженията следва да са разположени в самостоятелни контейнери, които да са снабдени с цялото необходимото съпътстващо оборудване за разгръщане и използване на отдалечени места по бреговата ивица или на пристанищен терминал. Поради специфичността на използваното оборудване, комплектацията трябва да включва и независимо енергозахранване, средства за събиране на отпадните води/твърди отпадъци, средства за съхранение на замърсените бонове, ЛПС за персонала, който ще използва СПРЕАЗ и др., позволяващи пълна автономност за използване на съоръженията по предназначение.

Съоръженията се предвижда да бъдат позиционирани във Варна, но ще бъдат използвани за всички морски терминали – Варна и Бургас. При необходимост могат да се използват и съоръженията, предназначени за река, тъй като видът и спецификата им го позволяват. Подборът на съоръженията е направен спрямо мобилността им и гъвкавост за употребата им при всички възможни ситуации, които могат да бъдат предпоставка за възникване на разлив или разпиляване на отпадъци. Оборудването на СПРЕАЗ е представено в следващата таблица:

**Таблица № 3.1- 2.** Оборудване на СПРЕАЗ

|  |  |  |
| --- | --- | --- |
| **№** | **ВИД ОБОРУДВАНЕ** | **КОЛИЧЕСТВО** |
| 1 | Бонове от лек тип, предназначени за пристанища и крайбрежни ивици, които се използва при нефтени разливи и твърди отпадъци (2х250 м/ролка, комплектовани, заедно с оборудване за съоръжаване, в 20’ контейнер) | 3500 м.  (7 комплекта) |
| 2 | Система (рамо и макари) за разгръщане на бонове за нефтени разливи | 4 бр. |
| 3 | Колектор за събиране на твърди отпадъци от водната повърхност (комплектован в 20’ контейнер, с нужното оборудване за съоръжаване и експлоатация ) | 2 бр. |
| 4 | Скимър, предназначен за събиране на различни видове нефтопродукти и масла, предназначен за брегови ивици, пристанища, реки и езера, с минимален работен капацитет 50 куб.м./час (комплектован в 20’ контейнер, с нужното оборудване за съоръжаване и експлоатация) | 4 бр. |
| 5 | Помпа за използване в соленоводни басейни, с дебит минимум 50 куб.м./час (комплектована в контейнер, с комплект хидравлични шлангове, хидравличен мотор и нужното оборудване за съоръжаване и експлоатация) | 4 бр. |
| 6 | Бързоходна лодка, оборудвана за транспорт, съоръжаване и експлоатация | 2 бр. |
| 7 | Пластмасови контейнери (1000 л.) за съхранение и транспортиране на събрания отпадък от разлива | 4 бр. |
| 8 | Метални контейнери (1000 л.) с капак за транспортиране на използваните бонове | 4 бр. |

Като част от **ИПП** не се планира разполагане нова мониторингова станция на Морска гара Варна.

## Пристанище за обществен транспорт с национално значение Бургас – Морска гара Бургас

Площадката ще е бетонирана, с навес със стоманена конструкция (колони, ригел и столици) и ламарина, която е заградена чрез оградни пана. На площадката ще са разположени контейнери за разделно събиране на основните видове отпадъци, съгласно изискванията на МАРПОЛ конвенцията, както и Директива ЕС 2019/883 на Европейския парламент и на съвета от 17 април 2019 г. относно пристанищните приемни съоръжения за предаване на отпадъци от кораби. В контейнерите ще се съхраняват отпадъците по видове, до запълване на капацитета им, след което ще се извозват за последващо третиране, съгласно изискванията на ЗУО. Контейнерите са етикирани с кода и наименованието на отпадъка, в съответствие с *Наредба № 2 от 23.07.2014 г. за класификация на отпадъците*, както и категорията и вида на отпадъка, посочени в МАРПОЛ конвенцията. В **Приложение № 1** е представена класификация на отпадъците съгласно Препоръките на Дунавската комисия и съгласно *Наредба № 2/ 2014г. за класификация на отпадъците.*

Площадката ще отговаря на посочените условия в чл.12, Глава втора, Раздел I от Наредбата за изискванията за третиране и транспортиране на отпадъци (Обн. ДВ.бр.29 от 30 Март 1999 г.) и ще е със статут на събирателен пункт. Целта е събираните отпадъци да се съхраняват по начин, който да запази възможността за оползотворяване на полезните им компоненти. На площадката ще има информационна табела за нейното предназначение, оператора, който я експлоатира и работното време. Контейнерите за събиране на отпадъците ще са разделени на достатъчно разстояние един от друг, като опасните отпадъци ще бъдат разграничени от неопасните. В близост до площадката ще бъде осигурено наличието на адсорбент (пясък), който може да бъде използван при необходимост за задържане и ограничаване на евентуален разлив на течен отпадък.

* **ППС – комплект контейнери и стелажи:** включва различни видове контейнери спрямо отпадъците, които ще бъдат приемани, съгласно следващата таблица:

**Таблица № 3.2-1.** Съдържание на комплекта контейнери и стелажи

| **№** | **Вид контейнер** | **Брой** | **Вид отпадък** | **Технически параметри** |
| --- | --- | --- | --- | --- |
| **За отпадъците по АНЕКС V** **Правила за предотвратяване замърсяването с твърди отпадъци от корабите** **от MARPOL 73/78** | | | | |
| 1 | Контейнер поцинкован | 2 | Категория А – пластмаси;  Категория С – битови отпадъци | * Вместимост 1100 л * С цял отваряем капак |
| 2 | Контейнер поцинкован | 2 | Категория С – битови отпадъци - хартия, стъкло | * Вместимост 240 л * С цял отваряем капак |
| 3 | Контейнер метален | 3 | Категория С – битови отпадъци - абсорбенти | * Вместимост 1100 л * С цял отваряем капак |
| 4 | Контейнер поцинкован | 2 | Категория H – риболовни уреди,  Категория K – остатъци от товари, безопасни за морската среда | * Вместимост 1100 л * С плосък отваряем капак |
| 5 | Контейнер за батерии | 1 | Категория F – експлоатационни отпадъци | * Вместимост 240 л * Без капак |
| 6 | Палетна клетка, оборудвана с пластмасови палети за акумулатори | 1 | Категория F – експлоатационни отпадъци | * Размери на клетката 1500х1275х1400 мм * Размери на палетите 1200х1200мм |
| 7 | Стелаж метален с антикорозионно покритие за електронни отпадъци | 1 | Категория I – отпадъци от електрическо и електронно оборудване | * 1500х500х2000 мм |
| 8 | Стелаж за хоризонтално складиране за флуоресцентни осветителни тела | 1 | Категория F – експлоатационни отпадъци | * Дължина: 2700 мм * Дължина на рамото: 500 мм * Брой колони: 3 |
| 9 | Комбиниран стелаж за съхранение на варели заедно с други по-малки опаковки | 1 | Категория Е - Прах от инсинератори  Категория F – експлоатационни отпадъци | * Вместимост на варелите 200 л * Каптажна вана за евентуални разливи |
| 10 | Контейнер за карантинни отпадъци тип „Иглу“ | 1 | Категория B – хранителни отпадъци | * Вместимост 1500 л * Херметично затваряне на подвижния капак * Мобилна помпа за дезинфекция на контейнера |
| **За отпадъците по АНЕКС I Правила за предотвратяване на замърсяването с нефт от MARPOL 73/78** | | | | |
| 11 | IBC контейнери на метално- пластмасово пале | 4 | Трюмови масла от други видове корабоплаване;  Други горива, вкл. смеси;  Други отпадъци | * Вместимост 1000 л |

***Забележка:*** *Съдовете за опасни отпадъци е необходимо да са отделени на достатъчно голямо разстояние от тези, които съхраняват неопасни отпадъци. Всички съдове са плътно затворени, за да се предотврати разпиляването на отпадъците. Всеки съд е обозначен с етикет, на който е изписан вида на отпадъка с код и наименование, съгласно Наредба № 2 от 23.07.2014 г. за класификация на отпадъците (обн., ДВ, бр. 66 от 08.08.2014 г. и посл. изм.).*

*Съдовете за течните опасни отпадъци са обезпечени от обваловка или колектор за улавяне на изтекли или разсипани течности.*

Не са предвидени СПРЕАЗ.

Като част от **ИПП** не се планира разполагане нова мониторингова станция на Морска гара Бургас.

**ИП не е свързано със съхранението и употребата на опасни химични вещества и смеси, съответно е извън хипотезата на чл. 103 от ЗООС.**

## Схема на нова или промяна на съществуваща пътна инфраструктура.

ИП не налага изграждане на нова или промяна на съществуваща пътна инфраструктура. И за двете гари ще се използват наличните пътища в района на пристанищата.

## Програма за дейностите, включително за строителство, експлоатация и фазите на закриване, възстановяване и последващо използване.

ИП ще се реализира в една фаза – с обособяване на площадките. Сроковете за изпълнение на дейностите зависят от осъществяването на проект №BG16M1OP001-4.001-0005 „Техническа помощ за подготовката и реализацията на проект „Доставка, монтаж и въвеждане в експлоатация на пристанищни приемни съоръжения (ППС) в българските пристанища за обществен транспорт с национално значение“, съфинансиран от Европейския съюз чрез Европейските структурни и инвестиционни фондове.

ИП не предвижда дейности за закриване на пристанищата и принадлежащата им инфраструктура.

## Предлагани методи за строителство.

Предвид естеството на извършваните дейности, методите на строителство са предимно изкопни и монтажни работи, за изграждане на оградите, полагане на настилка и поставяне на съдовете за събиране на отпадъци. Ще се използва стандартна строителна техника.

## Доказване на необходимостта от инвестиционното предложение

Целта на проекта е да се подобрят съществуващите практики по събиране на отпадъци от корабоплаването и остатъци от корабни товари, като се приведат в съответствие със съвременните международни изисквания. В този смисъл, реализацията на ИП може да се приеме като изпълнение на мярката, заложена в ПУРБ 201-2021 г. „Намаляване на замърсяването от корабна и пристанищна дейност, с действие: „Ограничаване на замърсяването на морските води чрез използване на подходящо оборудване при инцидентни разливи“.

Въз основа на изготвено прединвестиционно проучване за нуждите и капацитетите от пристанищни приемни съоръжения и допълващи съоръжения за превенция и реагиране при експлоатационни и аварийни замърсявания, са определени конкретните потребности и са предложени съответните съоръжения - комплект контейнери и стелажи, и бързоходни лодки.

## План, карти и снимки, показващи границите на инвестиционното предложение, даващи информация за физическите, природните и антропогенните характеристики, както и за разположените в близост елементи от Националната екологична мрежа и най-близко разположените обекти, подлежащи на здравна защита, и отстоянията до тях.

Координатите с местоположението и картен материал на площадките за разполагане на контейнерите за разделно събиране на отпадъците е представено по-горе. И двете морски гари са съществуващи, обособени като промишлени зони. Районите, предмет на инвестиционното предложение, са изцяло урбанизирани.

Инвестиционното предложение не попада и не граничи със защитени територии по смисъла на *Закона за защитените територии,* както и със защитени зони (ЗЗ) по смисъла на *Закона за биологичното разнообразие.*

В близост около ИП няма обекти, подлежащи на здравна защита.

Площадките попадат в пояси ІІ и ІІІ на санитарно-охранителни зони (СОЗ) на някои водоизточници (представено по-долу в т. ІV), но в заповедите за учредяване на тези зони няма забрани и ограничения, отнасящи се до ИП.

## Съществуващо земеползване по границите на площадката или трасето на инвестиционното предложение.

Терените, определени за реализиране на ИП са държавна собственост, като пристанища за обществен транспорт с национално значение. Поради това единствен с права за ползване и управление на имотите е ДППИ и не се планират други бъдещи ползватели на тези земи.

## Чувствителни територии, в т.ч. чувствителни зони, уязвими зони, защитени зони, санитарно-охранителни зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди и др.; Национална екологична мрежа.

Всички предвидени дейности ще бъдат осъществявани на брега Черно море, което е определено като чувствителна зона. В близост за и зони за къпане и стопански ценни видове риба.

Всички подземни водни тела, намиращи се в обхвата на ИП, попадат в „Зона за защита на питейните води от подземни водни тела“ по чл. 119а, ал.1, т.1 от *Закона за водите* (ЗВ).

Площадките попадат във ІІ и ІІІ пояс на СОЗ на някои водоизточници (представено по-долу в т. ІV), но в заповедите за учредяване на тези зони няма забрани и ограничения, отнасящи се до ИП.

Предвид характера на дейността, не може да се очаква въздействие от ИП върху така посочените зони и водоизточника.

Отстоянията до Националната екологична мрежа са представени по-горе. Не се очаква въздействие върху ЗЗ.

## Други дейности, свързани с инвестиционното предложение (например добив на строителни материали, нов водопровод, добив или пренасяне на енергия, жилищно строителство).

ИП не е свързано с добив на строителни материали, изграждане на нов водопровод, с добив или пренасяне на енергия, както и с жилищно строителство.

## Необходимост от други разрешителни, свързани с инвестиционното предложение.

ИП не включва същински строителни дейности, но въпреки това за обособяването на площадките вероятно ще са необходими документи съгласно *Закона за устройство на територията*.

1. МЕСТОПОЛОЖЕНИЕ НА ИНВЕСТИЦИОННОТО ПРЕДЛОЖЕНИЕ, КОЕТО МОЖЕ ДА ОКАЖЕ ОТРИЦАТЕЛНО ВЪЗДЕЙСТВИЕ ВЪРХУ НЕСТАБИЛНИТЕ ЕКОЛОГИЧНИ ХАРАКТЕРИСТИКИ НА ГЕОГРАФСКИТЕ РАЙОНИ, ПОРАДИ КОЕТО ТЕЗИ ХАРАКТЕРИСТИКИ ТРЯБВА ДА СЕ ВЗЕМАТ ПОД ВНИМАНИЕ, И ПО-КОНКРЕТНО:

## съществуващо и одобрено земеползване

ИП ще бъде осъществено в изцяло урбанизирани територии, с промишлено предназначение и с напълно изградена инфраструктура. Предвид това не е необходима промяна на предназначението на имотите, както и изготвянето на подробен устройствен план.

## мочурища, крайречни области, речни устия

ИП няма връзка с крайречни области и речни устия.

## крайбрежни зони и морска околна среда

ИП ще бъде реализирано изцяло в крайбрежна зона, в непосредствена близост до морска околна среда.

## планински и горски райони

ИП не засяга планински и горски райони.

## защитени със закон територии

Инвестиционното предложение не попада и не граничи със защитени територии по смисъла на *Закона за защитените територии*.

## засегнати елементи от Националната екологична мрежа

Инвестиционното предложение не попада в ЗЗ от националната екологична мрежата Натура 2000 и не засяга такива.

## ландшафт и обекти с историческа, културна или археологическа стойност

ИП не нарушава съществуващия ландшафт и не засяга обекти с историческа, културна и археологическа стойност. Районите са е изцяло промишлени и ИП се вписва в тях.

## територии и/или зони и обекти със специфичен санитарен статут или подлежащи на здравна защита

ИП попада в СОЗ около водоизточници за питейно водоснабдяване, но в заповедите за тяхното учредяване няма забрани и ограничения, отнасящи се до ИП.

ИП не засяга обекти подлежащи на здравна защита.

1. ТИП И ХАРАКТЕРИСТИКИ НА ПОТЕНЦИАЛНОТО ВЪЗДЕЙСТВИЕ ВЪРХУ ОКОЛНАТА СРЕДА, КАТО СЕ ВЗЕМАТ ПРЕДВИД ВЕРОЯТНИТЕ ЗНАЧИТЕЛНИ ПОСЛЕДИЦИ ЗА ОКОЛНАТА СРЕДА ВСЛЕДСТВИЕ НА РЕАЛИЗАЦИЯТА НА ИНВЕСТИЦИОННОТО ПРЕДЛОЖЕНИЕ

## Въздействие върху населението и човешкото здраве, материалните активи, културното наследство, въздуха, водата, почвата, земните недра, ландшафта, климата, биологичното разнообразие и неговите елементи и защитените територии.

## Въздействие върху населението и човешкото здраве

Инвестиционното предложение е предвидено за осъществяване на територията на съществуващите от преди много години пристанища с национално значение – морски гари. Териториите са изцяло урбанизирани, с промишлено предназначение. Отчитайки това устройствено планиране, развитието на жилищната среда през годините е съобразено с наличието на пристанищата, до колкото локалната инфраструктура го позволява. Предвид естеството на обектите – морски гари, в близост са налични жилищни и обществени сгради, хотели, ресторанти, магазини. В тази връзка, принципно, като ***рискови фактори за населението и здравето на хората***, в т.ч. свързани с околната среда, могат да се посочат:

* Влошено качество на атмосферния въздух в населените места;
* Висок процент на загубите на вода във водопреносната мрежа; Недостиг на вода през лятото;
* Неизградена канализационна мрежа и пречиствателни съоръжения за отпадъчни води, което е довело до замърсяване на водите на Черно море; Повишено съдържание на биогенни вещества и нитрати в някои подземни водни тела; Недостатъчен капацитет на канализацията за поемане на дъждовните води, което създава риск от наводнения;
* Неблагоприятна тенденция за високи нива на шум край обекти, подлежащи на шумозащита и в райони с интензивен транспортен трафик; Липса на обходни пътища за трафика до морските гари;
* Социално-икономическите фактори – основен фактор е заетостта на населението – безработицата е фактор за обедняване и изключване на цели групи от населението, а бедността е основна причина за влошените здравни показатели;
* Ниска здравна култура на част от населението;
* Проблеми на здравната система – липса на специалисти.

ИП не е свързано с емитирането на вредни вещества във въздуха и водите, както и няма отношение към водопреносната и канализационната мрежи на населените места. ИП може да се счете за косвено свързано със социално-икономическите условия, тъй като ще създаде допълнителна организация и нови работни места, свързани с обслужването на новите съоръжения за отпадъци от корабоплаването.

Може да се допусне, че ИП има принос към шумовите нива, затова този аспект ще бъде по-подробно разгледан.

## Генериране на шум от ИП

## Пристанище за обществен транспорт с национално значение Варна – Морска гара Варна

**Анализ на вредните физични фактори в района**

За територията на Агломерация Варна е разработена актуализирана Стратегическа карта за шума в околната среда. От резултатите в нея е видно, че само автомобилният трафик реално оказва неблагоприятно влияние върху населението на агломерация Варна. 47% от цялото население на града е изложено на нива на шум от автомобилен трафик над граничните стойности за денонощието, 52% – над граничните стойности за ден, 29% – над тези за вечер и 44% за нощ. Същевременно 79% от детски, лечебни, учебни, научноизследователски заведения и обществени сгради (т. нар. „специални” сгради) са изложени на нива на шум над граничните стойности за всички показатели.

Радиационният фон се движи в нормални граници. Не са установени източници на вредни лъчения в района на пристанищния терминал.

**Анализ на наличието на връзки и взаимодействия с обособяването на площадки за разделно събиране на отпадъци, разполагането на ППС и СПРЕАЗ:**

*Използването на ППС и СПРЕАЗ няма да доведе до шумови нива над установените норми, тъй като дейностите не са свързани с генериране на шум. Дейностите по обслужване на площадките и на предвидените съоръжения не са свързани с генериране на магнитни и други лъчения, в т.ч. радиация.*

## Пристанище за обществен транспорт с национално значение Бургас – Морска гара Бургас

**Анализ на вредните физични фактори в района**

За територията на Агломерация Бургас е разработена Стратегическа карта за шума в околната среда с план за действие към нея, актуализиран последно през м. август, 2018 г. Съгласно плана се констатира:

* утежнена акустична обстановка в града и трайно шумово замърсяване във всички зони с изключение на тези за обществен и индивидуален отдих;
* по отношение излъчването на шум в околната среда, в резултат от дейността на промишлени обекти на територията на гр. Бургас, за периода 2013 – 2017 г. е констатирано превишение на граничната стойност на нощното ниво на шум в мястото на въздействие само за едно от предприятията.

Радиационният фон се движи в нормални граници. Не са установени източници на вредни лъчения.

**Анализ на наличието на връзки и взаимодействия с обособяването на площадка за разделно събиране на отпадъци и разполагането на ППС:**

*Използването на ППС на площадката няма да доведе до шумови нива над установените норми, тъй като дейностите по приемане на отпадъците не са свързани с генериране на шум.*

*Дейностите по обслужване на площадката и на предвидените съоръжения за отпадъци не са свързани с генериране на магнитни и други лъчения, в т.ч. радиация.*

## Оценка на здравния риск

***Здравен риск по отношение на населението***

В непосредствена близост до предвидените площадки няма обекти, подлежащи на здравна защита, нито обекти на културното наследство, върху които експлоатацията на ППС и СПРЕАЗ биха оказали някакво негативно въздействие. Напротив, правилното приемане и временно съхранение на отпадъците, и предотвратяването, и адекватното реагиране при разливи ще имат положително въздействие върху населението и човешкото здраве.

ИП не е източник на емисии на вредни вещества във въздуха и водите, на шум и не засяга почвите. В този смисъл не може да се очаква възникване на здравен риск за населението, в резултат от реализация на ИП.

***Здравен риск по отношение на работниците***

Като потенциално засегнати от инвестиционното предложение могат да се възприемат работещите на площадката на ИП, като рисковите фактори на работната/трудова среда могат да се представят по следния начин:

* **Физични фактори:**
  + движещи се машини и механизми, остри ръбове, ъгли, грапави повърхнини на инструменти и др. – за предотвратяване на трудови злополуки персоналът е обучен за безопасно опериране с техниката;
  + микроклимат – не се очаква опасност или вредности за здравето на работещите;
  + шум - въздействието на шумовото натоварване върху работещия персонал е оценено за всяко конкретно работно място и е в рамките на нормите за работна среда. Реализацията на ИП не води до промяна в акустичните характеристика на средата;
  + инфразвук/ултразвук – няма източници на такива лъчения при експлоатационната фаза;
  + вибрации – обслужващите транспортни машини могат да породят вибрации, но те ще в рамките на допустимите норми, определени чрез техническите характеристики на машините.
* **Химични фактори** – ИП не е свързано ползване и излагане на въздействия на химични вещества и смеси;
* **Биологични фактори** – ИП не е свързано с биологични агенти и вещества;
* **Психо-физиологични фактори** – физически претоварвания, обездвижване, нервно-психично пренапрежение – с осигурен нормален режим на работа, правилно използване на техниката, не се очаква проява на такива рискове.

**Анализ на наличието на връзки и взаимодействия с обособяването на площадка за разделно събиране на отпадъци, разполагането на ППС, СПРЕАЗ и бързоходната лодка:**

*Обособяването на площадки за събиране на отпадъци, разполагането и използването на описаните по-горе съоръжения, не могат да доведат до повишаване на здравния риск за населението и работещите на площадките.*

*Населението и работещите на обектите няма да бъдат експонирани на значителни неблагоприятни фактори на околната среда.*

*В резултат от реализацията на ИП не са налице рискови фактори, които биха довели до влошаване на здравословното състояние на населението.*

## Въздействие върху материалните активи и културното наследство

Въздействието върху материалните активи ще е положително, тъй като ще се закупят нови съоръжения и ще се подобри материалната база за управление на отпадъците от корабоплаването.


Не се засягат обекти на културното наследство.

## Въздействие върху въздуха и климата

## Пристанище за обществен транспорт с национално значение Варна – Морска гара Варна

***Климатични особености на района и състояние на атмосферния въздух***

Климатът на територията на Община Варна е формиран под влияние на географскoто местоположение и релефа на района. Специфично в това отношение е и въздействието на Черно море. Влиянието на морето се усеща в една ивица от крайбрежната част, достигаща до 12-13 km навътре в сушата. Данните от многогодишните наблюдения показват, че средно годишната температура на въздуха по крайбрежната част е 11,8 оС, а на платата – около 11 оС. Наличието на голямата водна площ на морето в източната част създава добри условия за проветряемост на територията. В този смисъл западните и северозападни ветрове я подпомагат, а източните и североизточните – забавят. В по-голяма част от района преобладават западните и северозападни ветрове. През нощта в крайморската част преобладават западните ветрове, а през дневните часове преобладават източните. Тези промени в посоката на ветровете от нощта и деня в крайбрежните части се дължи на бризовата циркулация. През есента бризовата циркулация намалява. Дните с тихо време (безветрие) или със слаби ветрове (със скорост под 1 m/s) са сравнително малко - 14-22 средногодишно. На следващата фигура е показана розата на вятъра за гр. Варна:

****

**Фигура № 1.3.1-1.** Роза на вятъра за гр. Варна

По отношение на тенденциите в **изменението на климата** от голямо значение е почвеното засушаване. Районът попада в категорията потенциално уязвима с условия на атмосферно засушаване през зимата и пролетта вследствие пространственото разпределение на зимните и пролетните валежи и значително уязвима през есента.

Въз основа на резултатите, получени от симулационен модел ALADIN на НИМХ, могат да бъдат направени следните изводи:

* Зимите ще бъдат по-меки и през следващите десетилетия;
* Ледените дни ще намалеят, а високата температура, ще се отрази на развитието на редица земеделски култури през зимата;
* Сегашните летни условия постепенно ще изчезнат, тъй като ще бъде по-горещо със средни максимални температури на въздуха над 30°С най-често в равнинните райони на страната;
* Броят на летните дни ще се увеличи до 90 дни в периода 2021-2050. Процентът на летните дни се очаква да нарасне с 18-20% над 40% в повечето равнинни места в южна България;
* Горещите дни ще се увеличат до 30% до края на 21-ви век;
* Очаква се повишен риск от почвено засушаване - повишение в честотата на случване, интензивността и степента на въздействие на почвеното засушаване.

Според симулациите за промените на климата, направени на базата на основните емисионни сценарии, се очаква повишение на температурата в България между 2 и 5 градуса до края на XXI-ви век.

По отношение на **качеството на атмосферния въздух**, Община Варна е включена в районите за оценка и управление на качеството на атмосферния въздух, като за зоната се констатира замърсяване на атмосферния въздух с фини прахови частици – ФПЧ10. Засегната от високи нива на прах е практически по-голямата част от гр. Варна. Замърсяването се дължи основно на източници „Транспорт“ и „Битово отопление“.

**Анализ на наличието на връзки и взаимодействия с обособяването на площадки за разделно събиране на отпадъци, разполагането на ППС и СПРЕАЗ:**

*Обособяването на две площадки за събиране на отпадъци, разполагането и използването на посочените в таблиците по-горе контейнери и стелажи, нямат отношение към климата и микроклимата на района, тъй като не се предвиждат дейности с отпадъци като депониране на отпадъци, изгаряне на отпадъци, третиране на отпадъчни води, в резултат на които се генерират и емитират парникови газове.*

*Аналогично не се очаква въздействие върху качеството на атмосферния въздух в района – не се предвиждат дейности с отпадъци, в резултат на които да се емитират вредни вещества в атмосферата.*

*За отпадъците с потенциал за отделяне на неприятни миризми – битови, използвани филтри, опаковки от масла, остатъци от корабни товари, карантинни отпадъци, кухненски мазнини, са предвидени контейнери с капак, което осигурява предотвратяване на разпространението на неприятните миризми.*


*Разполагането и използването на посочените в таблиците по-горе съоръжения и контейнери нямат отношение към климата и микроклимата на района, тъй като не се предвиждат дейности, в резултат на които се генерират и емитират парникови газове. Аналогично не се очаква въздействие върху качеството на атмосферния въздух в района – не се предвиждат дейности, в резултат на които да се емитират вредни вещества в атмосферата.*

## Пристанище за обществен транспорт с национално значение Бургас – Морска гара Бургас

***Климатични особености на района и състояние на атмосферния въздух***

Морска гара Бургас попада в Черноморската климатична подобласт, включваща климатичните райони на Бургаската низина и Странджанското крайбрежие. Климатът в Черноморската климатична подобласт се формира под давление на Черно море и свързаната с него характерна атмосферната циркулация. Средиземноморският характер на климата се потвърждава основно от режима на валежите. Валежният максимум е главно през ноември, а минимумът е през август. Зимата е мека, с положителни януарски температури около 0 - 1,5◦С в северната част, до плюс 3◦С в най-южната част. Зимните застудявания се проявяват сравнително по-слабо, но при определена метеорологична обстановка в най-южните части са възможни температури до 17 - 18◦С под нулата, а в северните дори до минус 25◦С. Лятото е доста топло, но без големите горещини, характерни за равнинните райони във вътрешността на страната. Ако такива се проявяват, то те са краткотрайни. Средните юлски температури са от 22◦С до 23,5◦С. Термичният режим през лятото е силно повлиян от бризовата циркулация, смекчаваща дневните горещини. Друга особеност за Черноморската климатична подобласт е относително по-честата проява на мъгли през топлата част на годината.

Годишно най-често посоката на вятъра е от североизточната четвърт (60° с честота на поява 41.8 %), следват западните ветрове:



**Фигура 1.3.2-1**. Роза на вятъра, гр. Бургас

По отношение на тенденциите в **изменението на климата** от голямо значение е почвеното засушаване. Районът попада в категорията потенциално уязвима с условия на атмосферно засушаване през зимата и пролетта вследствие пространственото разпределение на зимните и пролетните валежи и значително уязвима през есента.

Въз основа на резултатите, получени от симулационен модел ALADIN на НИМХ, могат да бъдат направени следните изводи:

* Зимите ще бъдат по-меки и през следващите десетилетия;
* Ледените дни ще намалеят, а високата температура, ще се отрази на развитието на редица земеделски култури през зимата;
* Сегашните летни условия постепенно ще изчезнат, тъй като ще бъде по-горещо със средни максимални температури на въздуха над 30°С най-често в равнинните райони на страната;
* Броят на летните дни ще се увеличи до 90 дни в периода 2021-2050. Процентът на летните дни се очаква да нарасне с 18-20% над 40% в повечето равнинни места в южна България;
* Горещите дни ще се увеличат до 30% до края на 21-ви век;
* Очаква се повишен риск от почвено засушаване - повишение в честотата на случване, интензивността и степента на въздействие на почвеното засушаване.

Според симулациите за промените на климата, направени на базата на основните емисионни сценарии, се очаква повишение на температурата в България между 2 и 5 градуса до края на XXI-ви век.

По отношение на **качеството на атмосферния въздух**, Община Бургас попада в район за оценка и управление на качеството на атмосферния въздух и прилага програма за намаляване на нивата на фини прахови частици (ФПЧ10 и ФПЧ2.5), серен диоксид и озон.

Основните източници на замърсяване на атмосферния въздух могат да се обединят в четири групи:

* производствена дейност на ,,Лукойл Нефтохим Бургас” АД;
* промишлена дейност на територията на общината без ,,Лукойл Нефтохим Бургас” АД;
* автотранспорт;
* комунално-битов сектор.

Концентрирането на промишлената дейност в и около гр. Бургас като бетонови възли, дървообработване и строителна дейност, и изключително интензивния автомобилен трафик също са причина за атмосферното замърсяване.

**Анализ на наличието на връзки и взаимодействия с обособяването на площадка за разделно събиране на отпадъци и разполагането на ППС:**

*Обособяването на площадка за събиране на отпадъци, разполагането и използването на посочените по-горе контейнери и стелажи нямат отношение към климата и микроклимата на района, тъй като не се предвиждат дейности с отпадъци като депониране на отпадъци, изгаряне на отпадъци, третиране на отпадъчни води, в резултат на които се генерират и емитират парникови газове.*

*Аналогично не се очаква въздействие върху качеството на атмосферния въздух в района – не се предвиждат дейности с отпадъци, в резултат на които да се емитират вредни вещества в атмосферата.*

*За отпадъците с потенциал за отделяне на неприятни миризми – битови, използвани филтри, опаковки от масла, остатъци от корабни товари, карантинни отпадъци, кухненски мазнини, са предвидени контейнери с капак, което осигурява предотвратяване на разпространението на неприятните миризми.*

## Въздействие върху водите

*Реализирането на ИП „Доставка, монтаж и въвеждане в експлоатация на оборудване в българските морски пристанища за обществен транспорт с национално значение – Варна и Бургас“ е допустимо спрямо ПУРБ и ПУРН 2016 – 2021г.*

## Пристанище за обществен транспорт с национално значение Варна – Морска гара Варна

Морска гара Варна попада в района на ***повърхностно водно тяло*** **„Варненски залив“, с код BG2BS000C005,** определено в лошо екологично състояние и непостигащо добро химично състояние, с поставени цели:

- предотвратяване влошаването на екологичното състояние;

- опазване, подобряване и възстановяване на водното тяло за постигане на умерено екологично състояние;

- постигане на възможно най-добро състояние по биологични елементи;

- постигане на възможно най-добро състояние по физикохимични елементи;

- предотвратяване на замърсяването и постигане на добро състояние по химични елементи;

- предотвратяване, прогресивно намаляване и прекратяване на веднъж или на етапи на замърсяването от емисии, зауствания и изпускания на приоритетни и приоритетно опасни вещества.

В района попадат следните ***подземни водни тела***:

* **Порови води в неоген - миоцен -сармат Изгрев-Варна -Ботево-Батово, с код BG2G000000N018**, определено в добро количествено и лошо химично състояние, с поставена цел: предотвратяване влошаването на химичното състояние по показател NO3; опазване, подобряване и възстановяване на водното тяло за постигане на добро химично състояние.
* **Порови води в палеоген – еоцен Варна – Шабла, с код BG2G00000PG026,** определено в добро количествено и лошо химично състояние, с поставена цел: постигане на добро състояние.
* **Карстови води в малм-валанж, с код BG2G000J3K1040,** определено в добро количествено и химично състояние, с поставена цел: запазване на доброто състояние.

**Зони за защита на водите, съгласно чл.119а, ал.1 от ЗВ**

Всички подземни водни тела попадат в „Зона за защита на питейните води от подземни водни тела“ по чл. 119а, ал.1, т.1 от ЗВ.

ИП попада в:

- зони за опазване на стопански ценни видове с код BG2FSWBS000C1308 и код BG2FSWBS000C005;

- зони, в които водите са чувствителни към биогенни елементи, чувствителна зона съгласно чл. 119а, ал. 1, т. 3 от Закона за водите.


ИП е в близост до зони за къпане и стопански ценни видове риби.

**Санитарно-охранителни зони, съгласно чл.119, ал.4, т.2 от ЗВ.**

По данни от Басейнова дирекция Черноморски район, теренът, предвиден за реализиране на ИП попада в пояс ІІ на СОЗ на минерален водоизточник Вн-35х, учредена със Заповед на министъра на околната среда и водите № РД-255/22.04.2008 г., в пояс ІІ и ІІІ на СОЗ на минерални водоизточници Тх-15х, С-29, учредени със Заповед № РД-662/2012г. и № РД-663/2012 г., Р-54х и Р-6х, учредени със Заповеди № РД-209/2012 и № РД-208/2012 г. В тези заповеди няма забрани и ограничения, отнасящи се до предлаганата дейност.

**Риск от наводнения**

Морска гара Варна попада в район с висок потенциален риск от наводнения, определен на основание чл. 146г от Закона за водите с код **BG4\_APSFR\_BS\_04 и име “Черно море - Варна”**, като площадката на гарата се залива и при трите вероятни периода: наводнения с малка вероятност за настъпване – 1000 години и непредвидени събития; със средна вероятност за настъпване – 100 години и с висока вероятност за настъпване – 20 години.



**Фигура № 1.4.1-1.** Райно с висок потенциален риск от наводнения, в който попада Морска гара Варна

В Програмата от мерки към Плана за управление на риска от наводнения в Черноморски район за периода 2016-2021 г. не са посочени конкретни мерки за Морска гара Варна, но са заложени мерки на ниво Район за басейново управление за намаляване на риска от наводнения. За този район се препоръчва да не се разрешава или разширява съществуващата застроена площ, в която се задържат хора или животни. За съществуващата застроена площ да се направи и изпълни проект от специални мерки срещу наводнение, които да осигурят съответното намаляване на риска или да се разработи програма за преместване на този обект.

ИП е съобразено с тези препоръки и може да се приеме като изпълнение на мярка, тъй като не предвижда строителство, а само ограждане на площадките, в които да се разположат съдовете за съхранение на отпадъци, което от своя страна би ограничило отнасянето (разпиляването) на отпадъци при евентуално наводнение.

**Анализ на наличието на връзки и взаимодействия с** **обособяването на площадки за разделно събиране на отпадъци, разполагането на ППС и СПРЕАЗ:**

*Разполагането, ползването и обслужването на ППС няма досег (ползване или заустване) с повърхностни и подземни водни тела. Площадките ще са бетонирани, съдовете за течните опасни отпадъци са обезпечени от обваловка или колектор за улавяне на изтекли или разсипани течности. Не съществува риск от замърсяване на водите.*

*По отношение на СПРЕАЗ въздействието върху водите е изцяло положително - разполагането, ползването и обслужването на съоръженията не е свързано с ползване и заустване на повърхностни води и подземни водни тела. Не съществува риск от замърсяване на водите, а напротив – чрез съоръженията за превенция и реагиране при аварийни замърсявания ще се гарантира адекватното реагиране за намаляването на замърсяването на водите от корабната и пристанищната дейност на пристанището при аварии.*

*Съобразено е попадането на пристанищния терминал в РЗПРН – предвидените контейнери за отпадъци са преместваеми – при опасност от наводнения те ще бъдат преместени на безопасно разстояние.*

*Предвидените дейности не са в противоречие с мерките в Програмата от мерки за намаляване на риска от наводнения.*

## Пристанище за обществен транспорт с национално значение Бургас – Морска гара Бургас

Морска гара Бургас попада в обхвата на ***повърхностно водно тяло*** „**Южен Бургаски залив < 30 м“, с код BG2BS000C1308**, определено в умерено екологично състояние и неизвестно химично състояние, с поставени цели:

- предотвратяване влошаването на екологичното състояние;

- опазване, подобряване и възстановяване на водното тяло за постигане на добро екологично състояние;

- постигане и запазване на добро екологично състояние по биологични елементи;

- постигане и запазване на добро екологично състояние по физикохимични елементи;

- постигане и запазване на добро химично състояние.

Морската гара попада в района на ***подземно водно тяло*** **BG2G00000PG029 „Порови води в палеоген – еоцен, олигоцен – Бургас“**, което е определено в добро количествено и лошо химично състояние по показатели NO3 и Fe. За него е поставена цел, свързана с постигане на добро състояние.

**Зони за защита на водите, съгласно чл.119а, ал.1 от ЗВ**

Подземното водно тяло попада в „Зона за защита на питейните води от подземни водни тела“ по чл. 119а, ал.1, т.1 от ЗВ.

ИП попада в:

- зони за опазване на стопански ценни видове с код BG2FSWBS000C1308 и код BG2FSWBS000C005;

- зони, в които водите са чувствителни към биогенни елементи, чувствителна зона съгласно чл. 119а, ал. 1, т. 3 от Закона за водите.

ИП е в близост до зони за къпане и стопански ценни видове риби.

**Санитарно-охранителни зони, съгласно чл.119, ал.4, т.2 от ЗВ.**

По данни от Басейнова дирекция Черноморски район, теренът, предвиден за реализиране на ИП попада в пояс ІІІ на СОЗ около Б-20, Б-88, минерално находище Съдиево, учредена със Заповед № РД-877/2004 г. В тази заповед няма забрани и ограничения, отнасящи се до предлаганата дейност.

**Риск от наводнения**

Морска гара Бургас попада в район със значителен потенциален риск от наводнения с код и наименование **BG2\_APSER\_BS\_07 „Черно море - Бургас“***,* като площадката на гарата се залива и при трите вероятни периода: наводнения с малка вероятност за настъпване – 1000 години и непредвидени събития; със средна вероятност за настъпване – 100 години и с висока вероятност за настъпване – 20 години.



**Фигура № 1.4.2-1.** Район със значителен потенциален риск от наводнения, в който попада Морска гара Бургас

В Програмата от мерки към Плана за управление на риска от наводнения в Черноморски район за периода 2016-2021 г. не са посочени конкретни мерки за Морска гара Бургас, но са заложени мерки на ниво Район за басейново управление за намаляване на риска от наводнения. За този район се препоръчва да не се разрешава или разширява съществуващата застроена площ, в която се задържат хора или животни. За съществуващата застроена площ да се направи и изпълни проект от специални мерки срещу наводнение, които да осигурят съответното намаляване на риска или да се разработи програма за преместване на този обект.

ИП е съобразено с тези препоръки и може да се приеме като изпълнение на мярка, тъй като не предвижда строителство, а само ограждане на площадката, в която да се разположат съдовете за съхранение на отпадъци, което от своя страна би ограничило отнасянето (разпиляването) на отпадъци при евентуално наводнение.

**Анализ на наличието на връзки и взаимодействия с обособяването на площадка за разделно събиране на отпадъци и разполагането на ППС:**

*Разполагането, ползването и обслужването на ППС няма досег (в т.ч. ползване или заустване) с повърхностни и подземни водни тела. Площадката е бетонирана, а съдовете за течните опасни отпадъци са обезпечени от обваловка или колектор за улавяне на изтекли или разсипани течности. Не съществува риск от замърсяване на водите.*

*Съобразено е попадането на пристанищния терминал в РЗПРН – предвидените контейнери за отпадъци са преместваеми – при опасност от наводнения те ще бъдат преместени на безопасно разстояние.*

## Въздействие върху почвата, земните недра и ландшафта

## Пристанище за обществен транспорт с национално значение Варна – Морска гара Варна

В района на Морска гара Варна естествените ***почви*** са алувиално-наносни. На територията на площадката няма почвена покривка.

Земеползването на площадката е определено от години за пристанищни дейности.

**Анализ на наличието на връзки и взаимодействия с обособяването на площадки за разделно събиране на отпадъци, разполагането на ППС и СПРЕАЗ:**

*Разполагането на съоръженията не засяга почвена покривка. Не се очаква замърсяване на почви от дейностите по временно съхранение на отпадъци.*

***Геоложкият строеж*** на пристанищния терминал е представен от окултурени пясъци.

В литолого-стратиграфско отношение бреговата зона на Варна се характеризира с мощни седиментни скали. На повърхността се разкриват най-младите седименти, представени от кватернерни глини, пясъци, миоценски варовици, мергели и глини. Скалният състав и разположението на пластовете са твърде благоприятни за свличания в големи мащаби.

За района на гр. Варна е характерна висока сеизмичност. Очакваната проява на земетръс е от VІІІ и IX степени.

**Анализ на наличието на връзки и взаимодействия с** **обособяването на площадки за разделно събиране на отпадъци, разполагането на ППС и СПРЕАЗ:**

*Разполагането, ползването и обслужването на съоръженията няма въздействие върху земните недра, тъй като не се предвиждат изкопни и други работи, които биха имали контакт с геоложката основа и биха и повлияли. За обособяването на площадите ще бъде засегната повърхността, а за поставяне на коловете за оградата ще бъдат изкопани дупки, с дълбочина до 40 см. По отношение на риска от ерозия и свлачищни процеси, съоръженията ще бъдат разположени върху стабилна асфалтова настилка, като същите няма да доведат до допълнителен риск от негативни геоложки явления, като същевременно ще бъдат защитени от евентуални такива.*

На територията, предвидена за реализиране на ИП, не са налични първични, съхранени, естествени ***ландшафти.*** Не се очаква значително отрицателно въздействие, в резултат на променената визуалност от реализиране на инвестиционното предложение, тъй като същото е разположено в обособена пристанищна зона. Няма да се променят както типа (силно антропогенизиран), така и вида ландшафт (промишлен).

## Пристанище за обществен транспорт с национално значение Бургас – Морска гара Бургас

Естествените ***почви*** в района са доминиращо смолници, както и канелено горски. Районът на Морска гара Бургас е силно урбанизиран и представлява по същество промишлена зона, където няма естествени почви.

Земеползването на площадката е определено от години за целите на пристанищните дейности на терминала.

**Анализ на наличието на връзки и взаимодействия с обособяването на площадка за разделно събиране на отпадъци и разполагането на ППС:**

*Разполагането на площадката и контейнерите за отпадъци ще бъде извън площите с почвена и растителна покривка. Не се очаква замърсяване на съществуващите почви от дейностите по приемане на отпадъци.*

***Геоложкият строеж*** на района е представен основно от кватернерни отложения. Поделят се на няколко генетични типа наслаги: морски, езерно-блатни и алувиални. Представени са от пясъци, тини и глини. Пясъците на места са примесени с мидени черупки. Дебелината им варира в широки граници. Под пясъците, около брега и непосредствено на дъното, навътре в залива залягат морски тини и тинести пясъци. Дъното на езерата е покрито с езерна тиня. Морските и езерните тини са сходни по геотехническите са качества. Те са в течна и течнопластична консистенция, на места слабо песъчливи. Дебелината им се увеличава с отдалечаването от брега, като на места надминава 20 м. Към кватернера спадат и глините разкриващи се в близост до брега. Някои от глините имат повишено съдържание на органични примеси, като на отделни места се срещат и овъглени растителни останки.

Няма активни ерозионни и свлачищни процеси на територията на Морската гара.

В сеизмично отношение районът е VІІ степен сеизмична интензивност, със сеизмичен коефициент kс = 0,10.

**Анализ на наличието на връзки и взаимодействия с обособяването на площадка за разделно събиране на отпадъци и разполагането на ППС:**

*Разполагането, ползването и обслужването на съоръженията няма въздействие върху земните недра, тъй като не се предвиждат изкопни и други работи, които биха имали контакт с геоложката основа и биха и повлияли. За обособяването на площадката ще бъде засегната повърхността, а за поставяне на коловете за оградата ще бъдат изкопани дупки, с дълбочина до 40 см. Съоръженията ще бъдат разположени върху стабилна бетонова настилка, като същите няма да доведат до риск от негативни геоложки явления, като същевременно ще бъдат защитени от евентуални такива.*

На територията, предвидена за реализиране на ИП не са налични първични, съхранени, естествени ***ландшафти.*** Не се очаква значително отрицателно въздействие, в резултат на променената визуалност от реализиране на инвестиционното предложение, тъй като същото е разположено в обособена пристанищна зона. Няма да се променят както типа (силно антропогенизиран), така и вида ландшафт (промишлен).

## Въздействие върху биологичното разнообразие и неговите елементи, и защитените територии

## Пристанище за обществен транспорт с национално значение Варна – Морска гара Варна

**Растителност**


На площадката, заета от съоръженията на Морска гара Варна няма тревна растителност.

**Животински свят**

На територията на Морска гара Варна не са установени местообитания на животински видове.

**Защитени зони от екологичната мрежа „Натура 2000“:**

Морска гара Варна не попада на територията на защитени зони, но в близост (на под 200 м отстояние) се намира защитена зона Варненско-Белославско езеро по Директива за птиците:

**Фигура № 1.6.1-1.** Местоположение на Морска гара Варна (червен контур) спрямо най-близките защитени зони и предприятия с рисков потенциал от на голяма авария

**Защитени територии по Закона за защитените територии:**

Територията на Морска гара Варна не попада в границите на защитени територии.

**Анализ на наличието на връзки и взаимодействия с обособяването на площадки за разделно събиране на отпадъци, разполагането на ППС и СПРЕАЗ:**

*Морска гара Варна съществува от години, което е довело до липсата на ценни представители на растителния и животински свят, в т.ч. на ценни местообитания. Разполагането, ползването и обслужването на ППС няма да окаже отрицателно въздействие върху растителността и животинския свят в района, като контейнерите за отпадъци следва да се обслужват периодично и да се поддържат в изправност, в т.ч. при разсипване на отпадъци – най-вече битови, същите да се събират своевременно, за да не привличат птици и дребни животни.*

*Разполагането, ползването и обслужването на СПРЕАЗ няма да окаже въздействие върху растителността и животинския свят в района, напротив – чрез съоръженията ще се осигури адекватно и навременно реагиране при аварийни разливи, което ще се отрази положително на акваторията на пристанището и населяващите я представители на водната флора и фауна.*

## Пристанище за обществен транспорт с национално значение Бургас – Морска гара Бургас

**Растителност**

Площадката е почти изцяло покритата си с изкуствени настилки (бетон, асфалт) територия, както и със сгради с различен характер. Терминалът е почти изцяло лишен от растителност, с изключение на растителността, използвана при озеленяването. Подобна растителност от антропогенен характер е изцяло лишена от консервационна стойност.

**Животински свят**

Площадката на Морска гара Бургас е с антропогенен произход, почти лишена от растителност, съответно – няма местообитания на животински видове.

**Защитени зони от екологичната мрежа „Натура 2000“:**

Територията на площадката не засяга защитени зони по смисъла на Закона за биологичното разнообразие.

Най-близките защитени зони са както следва:

* **Защитена зона “Атанасовско Езеро”, с код BG0000270**, обявена и по двете Директиви. Зоната отстои на около 2900 m северно от терминала;
* **Защитена зона “Бургаско Езеро”, с код BG0000273**, обявена и по двете Директиви. Зоната отстои на около 1080 m северозападно от терминала;
* **Защитена зона “Мандра - Пода”, с код BG0000271**, обявена и по двете Директиви. Зоната отстои на около 1750 m южно от терминала;
* **Защитена зона “Бакърлъка”, с код BG0002077**, обявена по Директивата за птиците. Зоната отстои на около 2380 m източно от концесията.

****

**Фигура № 1.6.2-1.** Местоположение на Морска гара Бургас спрямо най-близките защитени зони

**Защитени територии по Закона за защитените територии:**

Територията на пристанищния терминал не попада в границите на защитени територии.

**Анализ на наличието на връзки и взаимодействия с** **обособяването на площадка за разделно събиране на отпадъци и разполагането на ППС:**

*Морската гара съществува от години, което е довело до липсата на ценни представители на растителния и животински свят, в т.ч. на ценни местообитания. Разполагането, ползването и обслужването на ППС няма да окаже въздействие върху растителността и животинския свят в района, като контейнерите за отпадъци следва да се обслужват ежедневно и да се поддържат в изправност, в т.ч. при разсипване на отпадъци – най-вече битови, същите да се събират своевременно, за да не привличат птици и дребни животни.*

## Въздействие върху елементи от Националната екологична мрежа, включително на разположените в близост до инвестиционното предложение.

В близост до площадките, предмет на ИП, няма защитени зони от Националната екологична мрежа, съответно не е възможно възникването на въздействия върху предмета и целите на опазване в защитените зони.

## Очакваните последици, произтичащи от уязвимостта на инвестиционното предложение от риск от големи аварии и/или бедствия.

ИП не е свързано с рискове от големи аварии или бедствия. Не зависимо от това, е направено проучване за наличието и близостта на разглежданите площадки до предприятия с нисък и висок рисков потенциал по смисъла на раздел I на глава седма на *Закона за опазване на околната среда*. Данните са представени по-долу.

## Пристанище за обществен транспорт с национално значение Варна – Морска гара Варна

На територията на град Варна са разположени 3 предприятия с рисков потенциал:

* **Варна Сторидж ЕООД** – предприятие с висок рисков потенциал - Петролната база е обект, предназначен за приемане и пласмент на нефтопродукти (горива и добавки за горива), ситуирано в район „Аспарухово“, Южна промишлена зона – отстои на около 500 м южно от Морска гара Варна (показано на*Фигура № 3*);
* **Терминал за базови масла на ПЧМВ Варна** – предприятие с нисък рисков потенциал – обект за обработка и съхранение на генерални товари, контейнери, нефтоналивни и насипни товари, в т.ч. азотни торове, ситуирано в Южна промишлена зона – отстои на около 1050 м южно от Морска гара Варна (показано на*Фигура № 3*);
* **Летище Варна** – предприятие с нисък рисков потенциал - експлоатация, поддържане, развитие и разширяване на гражданско летище за обществено ползване Варна и гражданско летище за обществено ползване Бургас, на основание предоставена концесия; Извършване на дейност като летищен оператор /след предоставяне на лиценз/; Извършване на дейности като оператор по наземно обслужване /след лиценз/; Извършване на всякакви дейности и услуги, свързани с експлоатацията и оперирането на летища, включително, но не само безмитна търговия, обмен на валута, управление на обекти за търговия на дребно и други, след получаване на необходимите за това лицензи и/или разрешения; всякаква друга дейност, незабранена от закона. Отстои на над 6 400 м северозападно от Морска гара Варна.

**Анализ на наличието на връзки и взаимодействия с** **обособяването на площадки за разделно събиране на отпадъци, разполагането на ППС и СПРЕАЗ:**

*Разполагането, ползването и обслужването на ППС на Морска гара Варна включва единствено дейности по приемане и временно съхранение на отпадъци в специализирани съдове, на обособени площадки, съобразно вида и свойствата на всеки вид отпадък, които нямат потенциал за увеличаване на риска от възникване на голяма авария в съществуващите предприятия в района. Напротив, чрез осигуряването на адекватни съоръжения за събиране на отпадъци ще се повиши и безопасността, съответно ще се ограничи риска от аварии на пристанището.*

*Разполагането, ползването и обслужването на СПРЕАЗ включва дейности по превенция и реагиране при аварийни разливи, съобразно съответната аварийна ситуация, които нямат потенциал за увеличаване на риска от възникване на голяма авария в съществуващите предприятие с нисък и висок рисков потенциал в района. Напротив, чрез осигуряването на адекватни СПРЕАЗ ще се повиши и безопасността, съответно ще се ограничи риска от аварии на пристанището.*

## Пристанище за обществен транспорт с национално значение Бургас – Морска гара Бургас

На територията на гр. Бургас са разположени следните предприятия с нисък и висок рисков потенциал (изт. *Електронна база данни (Публичен регистър) на предприятията с нисък и висок рисков потенциал, попадащи в обхвата на глава седма, раздел първи от Закона за опазване на околната среда*):

**Таблица № 3.2-1.** Предприятия с нисък и висок рисков потенциал на територията на гр. Бургас

| **Предприятие** | **Рисков потенциал** | **Адрес** | **Отстояние до пристанищния терминал** |
| --- | --- | --- | --- |
| Андезит ООД – Бургас – склад за съхранение на взривни вещества, оръжие, боеприпаси и пиротехнически изделия | Висок | кв. „Горно Езерово“ | над 7 км западно от терминала |
| БМФ Порт Бургас ЕАД - Пристанищен терминал Бургас Изток - 2, площадка Буферен склад за течни горива | Висок | ул. „Александър Батенберг“ №1, Пристанищен терминал „Бургас Изток | в непосредствена близост, най-близката точка е на около 180 м от терминала |
| ДЕСПРЕД Складова база | Нисък | кв. Долно Езерово, Промишлена зона | над 8 км северозападно от терминала |
| Лукойл Нефтохим Бургас АД | Висок | гр. Бургас | над 11 км северозападно от терминала |
| Пристанищен терминал Росенец | Висок | гр. Бургас | на около 5 км юг-югоизток от терминала |
| Складова база за съхранение на пропан-бутан и дизелово гориво, Алси ЕООД | Висок | ул. “Комлушка низина“ №1, Южна промишлена зона | на около 5 км югозападно от терминала |
| Топлофикация Бургас ЕАД | Нисък | Северна промишлена зона | на около 5,5 км на запад-северозапад от терминала |
| Теком АД | Нисък | кв. Черно море, ул. ”Васил Левски” 2 | на около 1 км северозападно от терминала |
| Фрапорт Туин Стар Еърпорт Мениджмънт АД | Нисък | кв. Сарафово | на около 8 км север-североизток от терминала |

**Анализ на наличието на връзки и взаимодействия с обособяването на площадка за разделно събиране на отпадъци и разполагането на ППС:**

*Разполагането, ползването и обслужването на ППС включва дейности по приемане и временно съхранение на отпадъци в специализирани съдове, на обособена площадка, съобразно вида и свойствата на всеки вид отпадък, които нямат потенциал за увеличаване на риска от възникване на голяма авария в съществуващите предприятия в района.*

## Вид и естество на въздействието (пряко, непряко, вторично, кумулативно, краткотрайно, средно- и дълготрайно, постоянно и временно, положително и отрицателно).

Въздействията са представени в долната таблична форма.

***Легенда: Отрицателно въздействие – (-); Положително въздействие – (+); Неутрално въздействие – (х)***

| **Компоненти и фактори на околната среда** | **Вид на въздействието** | | | | | | | | | | | | | | | |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **пряко** | | **непряко** | | **вторично** | | **кумулативно** | | **краткотрайно** | | **дълготрайно** | | **постоянно** | | **временно** | |
| **строителство** | **експлоатация** | **строителство** | **експлоатация** | **строителство** | **експлоатация** | **строителство** | **експлоатация** | **строителство** | **експлоатация** | **строителство** | **експлоатация** | **строителство** | **експлоатация** | **строителство** | **експлоатация** |
| **Атмосферен въздух** | х | х | х | х | х | x | x | х | х | x | х | х | х | х | х | х |
| **Води** | x | x | x | x | x | x | x | x | x | x | x | x | x | x | x | x |
| **Земни недра** | х | х | x | x | x | x | x | x | x | x | x | x | x | x | x | x |
| **Почви** | х | х | x | х | x | х | x | х | х | x | x | х | x | х | х | x |
| **Ландшафт** | x | x | x | x | x | x | x | x | x | x | x | x | x | x | x | x |
| **Растителност** | х | x | x | x | x | x | x | x | x | x | x | x | x | x | х | x |
| **Животински свят** | х | x | х | x | x | x | x | x | x | x | x | x | x | x | х | x |
| **Защитени зони по ЗБР** | x | x | x | x | x | x | x | x | x | x | x | x | x | x | x | x |
| **Защитени територии** | x | x | x | x | x | x | x | x | x | x | x | x | x | x | x | x |
| **Културно наследство** | x | x | x | x | x | х | x | x | x | x | x | x | x | x | x | x |
| **Население и човешко здраве** | х | х | x | х | x | х | x | х | x | x | х | х | x | х | х | х |
| **Материални активи** | + | х | х | х | х | х | х | х | х | х | х | + | х | + | х | х |
| **Отпадъци** | х | х | x | x | х | x | x | x | х | x | х | + | x | + | x | х |
| **Рискови енергийни източници** | х | х | x | х | x | х | x | х | х | x | х | х | x | х | х | х |

## Степен и пространствен обхват на въздействието - географски район; засегнато население; населени места (наименование, вид - град, село, курортно селище, брой на населението, което е вероятно да бъде засегнато, и др.).

Практически, въздействие по време на строителството, няма да има, тъй като дейностите са изключително ограничени, свързани основно с изграждането на ограда, полагане на настилка и разполагане на съдове и стелажи за отпадъци.

По време на експлоатацията на ИП не се очаква отрицателно въздействие върху околната среда и човешкото здраве. Въздействието е по-скоро положително, като е локализирано на територията на морските гари.

Няма засегнато население.

## Вероятност, интензивност, комплексност на въздействието.

Вероятността за поява на въздействията е средна, с умерена интензивност и без комплексност.

## Очакваното настъпване, продължителността, честотата и обратимостта на въздействието.

Въздействието *по време на строителството* е с малка продължителност – за периода на строителните дейности, с ниска честота и напълно обратими.

Въздействията *по време на експлоатацията* са свързани с подобряване на управлението на отпадъци от корабоплаването, което е изцяло с положителна насоченост, съответно не може да се говори за обратимост.

Продължителността на въздействията ще е за времето на експлоатация на морските гари, честотата е постоянна, тъй като пристанищата работят непрекъснато.

## Комбинирането с въздействия на други съществуващи и/или одобрени инвестиционни предложения.

Предвид характера и мащаба на дейността, не може да се предположи комбиниране на въздействията с други съществуващи и/или одобрени инвестиционни предложения.

## Възможността за ефективно намаляване на въздействията.

Поради липсата на значителни отрицателни въздействия не се разглежда такава възможност. Даже напротив, самото ИП е изцяло с положително въздействие и може да се приеме като изпълнение на мярката, заложена в ПУРБ 201-2021 г. „Намаляване на замърсяването от корабна и пристанищна дейност, с действие: „Ограничаване на замърсяването на морските води чрез използване на подходящо оборудване при инцидентни разливи“.

## Трансграничен характер на въздействието.

Предвид параметрите, характера на предвидените дейности и направената оценка за въздействията, реализирането на ИП не е свързано с отрицателно трансгранично въздействие. Напротив, ситуирането и ползването на ППС и СПРЕАЗ може да се приеме като подобряване на качеството на пристанищното обслужване и на водите на Черно море.

## Мерки, които е необходимо да се включат в инвестиционното предложение, свързани с избягване, предотвратяване, намаляване или компенсиране на предполагаемите значителни отрицателни въздействия върху околната среда и човешкото здраве.

Самото ИП има принос към подобряване на управлението на отпадъци от корабоплавателна дейност и остатъци от корабни товари и може да се приеме като изпълнение на мярката, заложена в ПУРБ 201-2021 г. „Намаляване на замърсяването от корабна и пристанищна дейност, с действие: „Ограничаване на замърсяването на морските води чрез използване на подходящо оборудване при инцидентни разливи“.

От Становище по екологична оценка № 6-2/2016 за съгласуване на проект на План за управление на речните басейни в Черноморски район за басейново управление 2016-2021г., могат да се посочат като ***приложими мерки***, имаща отношение към реализирането на ИП, следните:

- т.ІІ.2., подточка 2.6 Опазване на зони, предназначени за питейно-битово водоснабдяване;

- т.ІІ.2., подточка 2.7 Опазване на зони за защита на водите за отдих, водни спортове и/или за къпане.

Като цяло ***мерките,*** заложени в ПУРБ 2016 – 2021 г., които имат отношение към ИП и следва да се вземат предвид при реализацията му, са следните (съгласно становище на БДЧР изх. № 04-01-672/А1/04.02.2020 г):

- *Мярка:* Предотвратяване на влошаването на състоянието на водите от проекти и дейнсоти на етап ИП, с предвидено действие „Оценка на допустимостта на нови ИП съгласно ПУРБ“;

- *Мярка:* Забрани и ограничения за изпълнение на дейности в зоните за защита на питейни води и в определени СОЗ и буферните зони около водовземни съоръжения, с предвидени действия: „Контрол на ограниченията и забраните в границите на СОЗ и зоните за защита на води“ и „Спазване на забрани и ограничения в СОЗ, съгласно заповедта за определяне на зоната“;

- *Мярка:* Опазване на химичното състояние на одземните води от замърсяване и влошаване, с предвидено действие: „Забрана за извършването на дейности, водещи до отвеждането в подземни води на опасни вещества“;

- *Мярка:* Предотвратяване на отвеждането на приоритетни вещества в подземни води, с предвидено дийствие: „Забрана или ограничаване на дейности, които увеличават риска за пряко или непряко отвеждане на приоритетни и опасни вещества или други замърсители в подземни води, включително разкриването на подземните води на повърхността, чрез изземване на отложенията и почвите, покриващи водното тяло“;

- *Мярка:* Намаляване на замърсяването от корабна и пристанищна дейност, с действие: „Ограничаване на замърсяването на морските води чрез използване на подходящо оборудване при инцидентни разливи“;

- *Мярка:* Намаляване на замърсяването от корабна и пристанищна дейност, с действие: „Осъществяване на контрол по отношение на управлението на отпадъците в районите на рибарските селища“.

***Условия*** към реализацията на ИП:

1. Да се спазват ограниченията и забраните за извършване на дейносит, които могат да доведат до пярко и непряко отвеждане на опасни и вредни вещества в подземните води, регламентирани в Наредба № 3/2000 г. за СОЗ.

2. Предвид, че площадките попадат в РЗПРН, да се предприемат мерки за защита от вредното въздейстиве на водите.

3. При формиране на отпадъчни води, отвеждането и третирането им да се извършва в съответствие със Закона за водите.

4. При реализацията на ИП е необходимо да се изпълнят приложимите мерки от Програмите от мерки към ПУРБ и ПУРН 2016-2021 г. и становищата по екологичните им оценки.

5. Съгласно чл. 118а от ЗВ, с цел опазване на подземните води от замърсяване, забраянват се дейности, които могат да доведат до пряко или непряко отвеждане на замърсители в подземни води.

6. В съответствие с чл. 116 от ЗВ, всички води и водни обекти да се опазват от замърсяване и увреждане. Да се предвидят мерки за недопускане на влошаването на състоянието на подземните, повърхностните и крайбрежните морски води.

7. При реализацията на ИП да се прилагат най-добрите практики за недопускане на замърсяване на водните обекти.

## Обобщения и заключения от анализа на потенциалните въздействия от предлаганите дейности върху околната среда и човешкото здраве.

## Пристанище за обществен транспорт с национално значение Варна – Морска гара Варна

Морска гара Варна се намира в урбанизираната територия (промишлена зона) на гр. Варна, като територията на терминала се полза за пристанищни дейности от години. Разполагането, ползването и обслужването на предвидените ППС е свързано единствено с приемането и временното съхраняване на съответните видове отпадъци, на обособена за целта площадка, като са предвидени специализирани контейнери и съоръжения за всеки специфичен вид отпадък.

Предвидените дейности и съоръжения не представляват строежи по смисъла ва ЗУТ, а са преместваеми обекти, в които не се задържат хора и животни. В този смисъл няма противоречие с ограниченията и мерките, наложени от района за разполагане, определен със значителен потенциален риск от наводнения.

В резултат на използването на ППС не се очакват въздействия върху микроклимата на района, качеството на атмосферния въздух, земните недра, водите, почвите, растителността и животинския свят. Няма да се извършват дейности, генерираши шум над установените норми. Съоръженията не пораждат допълнителен риск и не водят до увеличаване на риска от голяма авария в съществуващите предприятия с висок и с нисък рисков потенциал в района.

Обособените площадки и ППС ще осигурят екологосъобразното и законосъобразно управление на отпадъците, генерирани от плавателните съдове, като с това ще се предотврати възможността и риска от нерегламентирано изхвърляне на такива отпадъци и произтичащите от това негативни последствия за околната среда и човешкото здраве.

В резултат на използването на СПРЕАЗ не се очакват въздействия върху микроклимата на района, качеството на атмосферния въздух, земните недра, водите, почвите, растителността и животинския свят. Няма да се извършват дейности, генерираши шум над установените норми. Съоръженията не пораждат допълнителен риск и не водят до увеличаване на риска от голяма авария в съществуващите предприятие с нисък и висок рисков потенциал в района.

СПРЕАЗ ще осигурят адекватно реагиране при разливи, като с това ще се предотврати възможността и риска от произтичащите от аварийни разливи негативни последствия за околната среда и човешкото здраве.

## Пристанище за обществен транспорт с национално значение Бургас – Морска гара Бургас

Площадката на Морска гара Бургас се използва от години като територия за пристанищни дейности. Разполагането, ползването и обслужването на предвидените ППС е свързано единствено с приемането и временното съхраняване на съответните видове отпадъци, на предвидена за целта площадка, като са предвидени специализирани контейнери и стелажи за всеки специфичен вид отпадък.

Предвидените дейности и съоръжения не представляват строежи по смисъла ва ЗУТ, а са преместваеми обекти, в които не се задържат хора и животни. В този смисъл няма противоречие с ограниченията и мерките, наложени от района за разполагане, определен със значителен потенциален риск от наводнения.

В резултат на използването на ППС не се очакват въздействия върху микроклимата на района, качеството на атмосферния въздух, земните недра, водите, почвите, растителността и животинския свят. Няма да се извършват дейности, генерираши шум над установените норми. Съоръженията не пораждат допълнителен риск и не водят до увеличаване на риска от голяма авария в съществуващите предприятия с рисков потенциал в района.

Специализираната площадка и ППС ще осигурят екологосъобразното и законосъобразно управление на отпадъците, генерирани от плавателните съдове, като с това ще се предотврати възможността и риска от нерегламентирано изхвърляне на такива отпадъци и произтичащите от това негативни последствия за околната среда и човешкото здраве.

1. ОБЩЕСТВЕН ИНТЕРЕС КЪМ ИНВЕСТИЦИОННОТО ПРЕДЛОЖЕНИЕ.

До момента на изготвяне на настоящата информация, в офисите на ДППИ не са постъпили писмени мнения, предложения или коментари.

## Приложения

## Приложение № 1 Класификация на отпадъците съгласно Препоръките на Дунавската комисия и съгласно Наредба № 2/ 2014г. за класификация на отпадъците